รายงานการประชุมสภาเทศบาลตำบลป่าโมก

สมัยสามัญ สมัยที่ 2 ประจำปี พ.ศ. 2563

วันพฤหัสบดีที่ 28 พฤษภาคม 2563 เวลา 10.00 น.

ณ ห้องประชุมสภาเทศบาลตำบลป่าโมก

……………………………

# ผู้เข้าประชุม

๑. พันเอกอำนวย ต้องประสงค์ ประธานสภาเทศบาล

๒. นายมนู สังข์ศิริ รองประธานสภาเทศบาล

๓. นายพยนต์ ชุนหจันทร์ สมาชิกสภาเทศบาล

4. นายศรีวิชัย สุขสะอาด สมาชิกสภาเทศบาล

5. นางสาวมาลัย บุญประดับ สมาชิกสภาเทศบาล

6. นางอรุณี กล่อมกูล สมาชิกสภาเทศบาล

7. นายบำรุง แย้มนิยม สมาชิกสภาเทศบาล

8. นายฉลวย กระจ่างจิตร์ สมาชิกสภาเทศบาล

9. นายสุพจน์ ฉัตร์เงิน สมาชิกสภาเทศบาล

10. นางสาวชนากานต์ แป้งนวล สมาชิกสภาเทศบาล

11. นายอารยัน จำนงค์วุฒิ สมาชิกสภาเทศบาล

12. นายเอนก เล็กนิคม สมาชิกสภาเทศบาล

๑3. นายสุพล เรืองฤทธิ์ เลขานุการสภาเทศบาล

# ผู้เข้าร่วมประชุม

๑. นายสมศักดิ์ ชื่นนิยม นายกเทศมนตรี

๒. นายกล้าณรงค์ เชื้อบุญมี รองนายกเทศมนตรี

3. นางสาวกนกวรรณ ชื่นนิยม รองนายกเทศมนตรี

4. นายยงยุทธ สุดใจ เลขานุการนายกเทศมนตรี

5. นายกรรมาธิการ จิตตะมาก ที่ปรึกษานายกเทศมนตรี

6. นายธานินทร์ สินธุประสิทธิ์ หัวหน้าสำนักปลัดเทศบาล

7. นายวรพล อยู่มั่น ผู้อำนวยการโรงเรียนชุมชนเทศบาลวัดปาโมกข์

8. นายสมชัย สุนทรเมฆินทร์ ผู้อำนวยการโรงเรียนเทศบาลวัดแสนสุข

9. นางสาวจีรภา สุขคำ ผู้จัดการสถานธนานุบาล

10. นายสุเทพ กลิ้งกลม รก.ผู้อำนวยการโรงเรียนเทศบาลวัดพินิจธรรมสาร

11. นางฬิยาภร อยู่มั่น รก.ผู้อำนวยการโรงเรียนเทศบาลวัดอัมพวัน

12. นางสาวสีนวล สุ่มประเสริฐ รก.ผู้อำนวยการโรงเรียนเทศบาลวัดแจ้ง

13. นายนิยุตชัย มหาพรหม ผู้อำนวยการกองสาธารณสุขและสิ่งแวดล้อม

14. นางพเยาว์ เจริญสันต์ ผู้อำนวยการโรงเรียนเทศบาลวัดโบสถ์วรดิตถ์

15. นายทัดไช สุขประเสริฐ วิศวกรโยธาชำนาญการ

16. นางสาวสุวรรณา วัชรอาภาไพบูลย์ ผู้อำนวยการกองการศึกษา

17. นางจีรนันท์ วุ่นวงศ์ ผู้อำนวยการกองคลัง

18. นายอุปถัมภ์ เข็มทอง หัวหน้างานป้องกันฯ

19.นางวัชรี .../2

2

19. นางวัชรี จารุตันติกร เจ้าพนักงานส่งเสริมการท่องเที่ยวชำนาญงาน

20. นางจิรฐา โชติธนะภัทร เจ้าพนักงานธุรการชำนาญงาน

ผู้เข้าร่วมรับฟังการประชุม

1. ร้อยตำรวจเอกพยัพ จันทรังษี รองสารวัตรป้องกันปราบปรามสถานีตำรวจภูธรป่าโมก

2. นายสุรินทร์ รัตนพันธ์ ปลัดอำเภอหัวหน้ากลุ่มงานบริหารงานปกครอง

เริ่มประชุมเวลา 10.00 น.

นายสุพล เรืองฤทธิ์ ปลัดเทศบาล/เลขานุการสภาเทศบาล กราบเรียนท่านประธานสภาเทศบาล ขณะนี้ที่ประชุมสมาชิกสภาเทศบาลตำบลป่าโมกครบองค์ประชุมแล้ว ขอกราบเรียนเชิญท่านประธานสภาเทศบาลจุดธูปเทียนบูชาพระรัตนตรัย และทำหน้าที่ประธานการประชุมตามระเบียบวาระต่อไป

พันเอกอำนวย ต้องประสงค์ ประธานสภาเทศบาล ขณะนี้สมาชิกสภาเทศบาลตำบลป่าโมกครบองค์ประชุมแล้ว อยู่ในที่ประชุม 12 ท่าน ผมขอเปิดประชุมสภาเทศบาลตำบลป่าโมก สมัยสามัญ สมัยที่ 2 ประจำปี 2563 ผมขอให้ปลัดเทศบาลในฐานะเลขานุการสภาเทศบาลตำบลป่าโมกอ่านประกาศของสภาเทศบาล เรื่อง กำหนดวันเริ่มประชุมสภาเทศบาล

นายสุพล เรืองฤทธิ์ ปลัดเทศบาล/เลขานุการสภาเทศบาล

ประกาศสภาเทศบาลตำบลป่าโมก

เรื่อง กำหนดวันเริ่มประชุมสภาเทศบาล สมัยสามัญ สมัยที่ 2 ประจำปี 2563

...............................................

อาศัยอำนาจตามความในหมวด 2 ข้อ 21 แห่งระเบียบกระทรวงมหาดไทย ว่าด้วย ข้อบังคับการประชุมสภาท้องถิ่น พ.ศ.2547 และโดยมติของสภาเทศบาลในการประชุมสภาเทศบาล สมัยสามัญ สมัยแรก ประจำปี 2563 เมื่อวันที่ 24 กุมภาพันธ์ 2563

จึงประกาศกำหนดวันเริ่มประชุมสภาเทศบาล สมัยสามัญ สมัยที่ 2 ประจำปี 2563 ในเดือน พฤษภาคม 2563 ตั้งแต่วันที่ 1 พฤษภาคม 2563 เป็นต้นไป

ประกาศ ณ วันที่ 8 เดือน เมษายน พ.ศ. 2563

พันเอก อำนวย ต้องประสงค์

(อำนวย ต้องประสงค์)

ประธานสภาเทศบาลตำบลป่าโมก

พันเอกอำนวย ต้องประสงค์ ประธานสภาเทศบาล ขอบคุณครับ ผมขอเข้าสู่ระเบียบวาระการประชุมต่อไป

**ระเบียบวาระที่ 1 เรื่อง ที่ประธานจะแจ้งให้ที่ประชุมทราบ**

พันเอกอำนวย ต้องประสงค์ ประธานสภาเทศบาล ผมมีเรื่องที่จะแจ้งให้ที่ประชุมทราบ คือ

เรื่องแรก ผมขอขอบพระคุณท่านร้อยตำรวจเอกพยัพ จันทรังษี รองสารวัตรป้องกันและปราบปรามสถานีตำรวจภูธรป่าโมก และท่านสุรินทร์ รัตนพันธ์ ปลัดอำเภอหัวหน้ากลุ่มงานบริหารงานปกครอง ที่ได้ให้เกียรติมาร่วมรับฟังการประชุมสภาเทศบาลของเรา

เรื่องที่สอง เรื่องการแพร่ระบาดของโรคติดต่อไวรัสโคโรนา 2019 ( Covid-19) สืบเนื่องจากการแพร่ระบาดเชื้อ Covid-19 ที่เกิดขึ้นในขณะนี้ ทำให้เกิดชีวิตวิถีใหม่ (New Normal) เปลี่ยนแปลงไปหลายอย่างตามที่ได้ปฏิบัติกันในขณะนี้ ประกอบกับสภาวะเศรษฐกิจของประเทศในปัจจุบันทำให้ประชาชนบาง

คนตกงานและ.../๓

๓

คนตกงานและเกิดการฝืดเคืองในเรื่องค่าครองชีพจึงเกิดความเครียด มีการเสียชีวิตตามที่ปรากฏในข่าวทางสื่อมวลชน ด้วยเหตุนี้ผมจึงขออนุญาตท่านนายกเทศมนตรี ขออนุญาตสอบถามท่านผู้จัดการสถานธนานุบาล กับท่านผู้อำนวยการกองการศึกษาโดยตรงนะครับ ขอบคุณครับ

ผมขอเรียนถามท่านผู้จัดการสถานธนานุบาลก่อนครับว่า ตั้งแต่เกิดโรคระบาด Covid-19 มีสถิติการรับจำนำสิ่งของเพิ่มขึ้นหรือไม่ และมีนโยบายช่วยเหลืออย่างไรหรือไม่ เชิญครับ

นางสาวจีรภา สุขคำ ผู้จัดการสถานธนานุบาล กราบเรียนท่านประธานสภาเทศบาล ท่านคณะผู้บริหารและหัวหน้าส่วนราชการทุกท่าน ดิฉันนางสาวจีรภา สุขคำ ผู้จัดการสถานธนานุบาล เทศบาลตำบลป่าโมก ขอเรียนชี้แจงดังนี้

จากสถิติการรับจำนำช่วงก่อนเกิดการแพร่ระบาดโรค Covid-19 ช่วงเดือนตุลาคม – ธันวาคม 2562 มีการรับจำนำจำนวน 4,826 ราย จำนวนเงิน 74,997,700 บาท เมื่อเทียบกับในช่วงแพร่ระบาดของโรค Covid-19 ในเดือนมกราคม – มีนาคม 2563 มียอดจำนำ จำนวน 5,098 ราย จำนวนเงิน 83,578,500 บาท โดยมีรายละเอียดการรับจำนำช่วงก่อนและหลังการแพร่ระบาดโรค Covid-19 ดังนี้

**ยอดทรัพย์รับจำนำ ช่วงก่อนโรคโควิด-19**

|  |  |  |  |  |  |  |
| --- | --- | --- | --- | --- | --- | --- |
| เดือน | ยอดรับจำนำ | | ยอดไถ่ถอน | | ยอดรับจำนำใหม่ | |
| จำนวน (ราย) | จำนวนเงิน | จำนวน (ราย) | จำนวนเงิน | จำนวน (ราย) | จำนวนเงิน |
| ตุลาคม 2562 | 1,746 | 27,766,900 | 1,652 | 26,456,200 | 636 | 8,616,700 |
| พฤศจิกายน 2562 | 1,618 | 24,774,500 | 1,527 | 22,828,400 | 599 | 8,375,200 |
| ธันวาคม 2562 | 1,462 | 22,456,300 | 1,546 | 22,476,900 | 493 | 6,811,900 |
| รวม | 4,826 | 74,997,700 | 4,725 | 71,761,500 | 1,728 | 23,803,800 |

**ยอดทรัพย์รับจำนำ ช่วงหลังโรคโควิด-19**

|  |  |  |  |  |  |  |
| --- | --- | --- | --- | --- | --- | --- |
| เดือน | ยอดรับจำนำ | | ยอดไถ่ถอน | | ยอดรับจำนำใหม่ | |
| จำนวน (ราย) | จำนวนเงิน | จำนวน (ราย) | จำนวนเงิน | จำนวน (ราย) | จำนวนเงิน |
| มกราคม 2563 | 1,879 | 29,956,100 | 1,834 | 28,409,600 | 688 | 10,366,500 |
| กุมภาพันธ์ 2563 | 1,659 | 27,303,000 | 1,776 | 28,825,700 | 502 | 6,526,700 |
| มีนาคม 2563 | 1,560 | 26,319,400 | 1,572 | 26,369,100 | 544 | 8,271,100 |
| **รวม ม.ค.-มี.ค.** | **5,098** | **83,578,500** | **5,182** | **83,604,400** | **1,734** | **25,164,300** |
| เมษายน 2563 | 1,553 | 25,838,800 | 1,736 | 26,678,600 | 432 | 6,207,600 |
| พฤษภาคม 2563 | 1,163 | 18,766,300 | 1,285 | 20,531,800 | 344 | 4,544,700 |
| **รวม ม.ค.-พ.ค.** | **7,814** | **211,762,100** | **13,385** | **214,419,200** | **2,510** | **61,080,900** |

จะเห็นได้ว่า .../4

4

จะเห็นได้ว่ามีสถิติการรับจำนำเพิ่มขึ้น ประชาชนส่วนใหญ่จะนำเครื่องมือทำมาหากิน และเครื่องมือช่างมาจำนำเพิ่มมากขึ้น ประกอบกับราคาทองปรับสูงขึ้น จากการคาดการณ์ลูกค้าน่าจะไถ่ถอนทรัพย์จำนำไปขาย เพื่อนำเงินไปจับจ่ายใช้สอยในช่วงเกิดการแพร่ระบาดโรค Covid-19 และทางสถานธนานุบาลมีมาตรการในการช่วยเหลือประชาชนในช่วงการแพร่ระบาดโรค Covid-19 ดังนี้

1. ปรับลดอัตราดอกเบี้ยสำหรับผู้ที่นำทรัพย์มาจำนำ ในระหว่างวันที่ 1 เมษายน – 30 มิถุนายน 2563 สำหรับเงินต้นไม่เกิน 5,000 บาท ปรับลดอัตราดอกเบี้ยร้อยละ 0.125 ต่อเดือน และจะมีกลุ่มที่ได้รับผลประโยชน์จากการลดอัตราดอกเบี้ย จำนวน 778 ราย

2. ผ่อนผันหรือยืดระยะเวลาในการชำระหนี้แก่ผู้จำนำโดยขยายเวลาไถ่ถอนทรัพย์จำนำจาก

4 เดือน 30 วัน เป็น 7 เดือน 30 วัน สำหรับทรัพย์ที่รับจำนำตั้งแต่เดือนธันวาคม 2562 เป็นต้นไป

ขอบคุณค่ะ

พันเอกอำนวย ต้องประสงค์ ประธานสภาเทศบาล ผมขอเรียนถามท่านผู้อำนวยการกองการศึกษา ครับว่า วันที่ 1 กรกฎาคมนี้จะเปิดภาคเรียนแล้ว ทางโรงเรียนในสังกัดได้เตรียมการในเรื่องการเรียน การสอน และเตรียมเครื่องป้องกันการแพร่เชื้อโรคกันอย่างไรบ้างครับ ผมขอถามต่อท่านผู้อำนวยการกองการศึกษาว่า เด็กนักเรียนของเราสนใจการเรียนออนไลน์ที่ได้เปิดให้นักเรียนได้เรียนบ้างไหม และการเรียนระบบทางไกลทางโรงเรียนมีอุปกรณ์พร้อมรับหรือไม่ ขอเชิญครับ

นางสาวสุวรรณา วัชรอาภาไพบูลย์ ผู้อำนวยการกองการศึกษา กราบเรียนท่านประธานสภาที่เคารพ และท่านสมาชิกผู้ทรงเกียรติ ในส่วนของการเตรียมความพร้อมของโรงเรียนในสังกัดเทศบาลตำบลป่าโมกที่จะเปิดภาคเรียนในวันที่ 1 กรกฎาคม ทางคณะผู้บริหารและโรงเรียนในสังกัดของเราได้รับนโยบายจากทางกรมส่งเสริมการปกครองท้องถิ่นในการเตรียมความพร้อมที่จะให้ทางโรงเรียนได้เร่งระดมทำความสะอาดห้องเรียน ตลอดจนอุปกรณ์ในการเรียนการสอนภายในห้องเรียน การจัดโต๊ะนักเรียนที่เว้นระยะห่างตามมาตรการเว้นระยะห่างทางสังคม ซึ่งในเรื่องของการเว้นระยะห่างในห้องเรียนของเรา จำนวนนักเรียนของเรามีจำนวนไม่มากเกินไป เพราะฉะนั้นจึงไม่จำเป็นที่จะต้องมีการผลัดเปลี่ยนเวลาเรียนของนักเรียน เพราะ ว่าอัตราของเรามีประมาณไม่เกิน 25 คนต่อห้องเรียน ในส่วนของการทำความสะอาดห้องเรียนแล้ว ก็ได้กำชับครูทุกคนว่าในช่วงของการสอนให้คุณครูได้ใช้เจลแอลกอฮอล์ล้างมือของตนเอง ส่วนนักเรียนให้ล้างมือทุกชั่วโมง และงดการจัดกิจกรรมในการชุมนุมกลุ่มของโรงเรียนทุกโรงเรียน ไม่ว่าจะเป็นกิจกรรมกลุ่มลูกเสือ เนตรนารี กิจกรรมการทดลองทางวิทยาศาสตร์ กีฬา ซึ่งในช่วงนี้กำชับให้โรงเรียนในสังกัดได้เน้น

การเรียนการสอนในภาคทฤษฎีไปก่อน และในส่วนของกิจกรรมการเตรียมความพร้อมของทางเทศบาล ที่เราได้ประสานกับกองสาธารณสุขและสิ่งแวดล้อมของเทศบาลว่า ในช่วงของก่อนการเปิดภาคเรียนประมาณ วันที่ 22-26 มิถุนายน ขอให้เจ้าหน้าที่นำอุปกรณ์ไปฉีดพ่นยาฆ่าเชื้อให้กับโรงเรียนในสังกัดของเราทั้ง 6 โรงเรียน และศูนย์พัฒนาเด็กเล็ก และหลังจากเปิดภาคเรียนไปแล้วจะมีการประกาศขอให้ไปฉีดยาฆ่าเชื้อเป็นระยะ ๆ ต่อไป ส่วนเด็กนักเรียนที่มาโรงเรียนในวันที่ 1 ตลอดจนผู้ปกครองที่มาส่ง เราได้ประสานขอกำลังเจ้าหน้าที่ทางสาธารณสุข อาจจะเป็น อสม.เข้ามาช่วยในเรื่องการคัดกรองเด็กก่อนเข้าโรงเรียนทั้ง 6 โรงเรียน เพื่อเป็นการป้องกันในระยะของการแพร่เชื้อ ส่วนวันที่ 1 กรกฎาคม ในวันเปิดภาคเรียนท่านรองกนกวรรณ ชื่นนิยม รองนายกเทศมนตรี ก็จะนำแมสผ้าของสภากาชาดไทยที่เราได้รับมอบมา และได้ผ่านการเย็บเรียบร้อยแล้วไปมอบให้นักเรียนในสังกัดของเราทุกคน คนละ 1 ชิ้น นอกจากนั้นจะมีการแจกให้กับพนักงานครูทุกท่าน และในวันนี้ทางคณะผู้บริหารจะได้มอบให้กับหัวหน้าส่วนราชการชองเทศบาลเราด้วย

ประเด็นที่.../๕

5

ประเด็นที่สอง ในเรื่องการเรียนออนไลน์ ความพร้อมของผู้ปกครอง คุณครู ก็ขออนุญาตนำเรียนว่า ความพร้อมของเราไม่เต็มร้อย สืบเนื่องจากความพร้อมทางเศรษฐกิจของผู้ปกครอง และในเรื่องการประกาศเรียนออนไลน์เป็นช่วงระยะเวลาการทดลองการใช้ เพราะฉะนั้นในการเตรียมความพร้อมของเทศบาล เราได้ชี้แจงกับคณะผู้บริหารและคณะครูให้เตรียมแบบฝึกที่ดึงมาจากระบบออนไลน์มาทำเป็นเล่มเอกสาร และให้คุณครูทุกท่านนำไปให้กับเด็กตามบ้าน แจกทุกคนพร้อมกับอาหารเสริมนม และเป็นการเยี่ยมบ้านไปด้วย ในระยะสัปดาห์ที่สองนี้คุณครูได้ลงพื้นที่ไปติดตามว่า เด็กนักเรียนที่ได้รับแบบฝึกไปแล้ว ดำเนินการทำไปอย่างไร มากน้อยเพียงใด ซึ่งตรงนี้ได้มีการกำหนดปฏิทินว่าคุณครูต้องออกเยี่ยมบ้านเด็กและไปติดตามการเรียนการสอนเป็นระยะทุกสัปดาห์ ส่วนเรื่องการเรียนออนไลน์จริง ๆ มีเด็กนักเรียนบางคนที่มีความพร้อม คุณครูก็ได้ไปชี้แจงวิธีการใช้อุปกรณ์ใช้อย่างไร การเรียนออนไลน์เป็นการกระตุ้นความพร้อมของผู้ปกครองและความพร้อมของเด็กก่อนที่จะเข้าห้องเรียนจริง และในอนาคตถ้าวันที่ 1 กรกฎาคม สถานการณ์ยังแพร่ระบาดอีก โรงเรียนไม่สามารถเปิดเรียนได้ก็ต้องใช้ระบบออนไลน์ถาวรแน่นอน ขอบคุณค่ะ

พันเอกอำนวย ต้องประสงค์ ประธานสภาเทศบาล ขออนุญาตท่านนายก ฯ ผมอาจจะก้าวก่ายหน้าที่ของท่านแต่ผมอยากจะบันทึกไว้เป็นประวัติศาสตร์ในเรื่องการเกิดโรคระบาด Covid-19 เพื่อให้สมาชิกได้รับทราบด้วย ผมขอแจ้งเรื่องที่สาม เรื่อง การป้องกันโรคไข้เลือดออก เนื่องจากขณะนี้ย่างเข้าฤดูฝนแล้ว ตามธรรมชาติเมื่อฝนตกจะเกิดยุงลายขึ้นแล้วจะมีการแพร่ระบาดไปยังผู้ที่ถูกยุงลายกัด จึงขอให้มีการเฝ้าระวังป้องกันเรื่องนี้ไว้ด้วย โดยเฉพาะตามโรงเรียนในสังกัดเทศบาล

เรื่องที่สี่ เรื่องที่จอดรถของผู้ค้าขาย และผู้มาซื้อสินค้า ผมได้สังเกตเห็นว่าผู้ที่มีรถยนต์หรือรถจักรยานยนต์มาซื้อสินค้าที่ตลาด บางทีก็ต้องวนหาที่จอด บางทีก็จอดรถหน้าร้านขายสินค้า ทำให้การเคลื่อนไปมาตามเส้นทางของยวดยานไม่สะดวกบางเวลา ผมเห็นว่าพื้นที่ที่ได้ถมดินไว้แล้ว หลังเทศบาล ถ้ายังไม่ได้มีการก่อสร้าง ควรจะใช้เป็นที่จอดรถได้หรือไม่ ขอให้ทางฝ่ายบริหารได้พิจารณาด้วย

ผมขอขอบคุณทุกท่านที่ได้ชี้แจงและให้ความร่วมมือในการป้องกันการแพร่ระบาดเชื้อ Covid-19 อีกเรื่องหนึ่ง ผมขอฝากผู้ที่มีหน้าที่ช่วยว่ากล่าวตักเตือนผู้ที่ไม่สวมหน้ากากอนามัยที่มาจับจ่ายซื้อสินค้าในตลาดด้วย ขออย่าให้มีการติดเชื้อเกิดขึ้นในป่าโมกของเราเลย ขอบคุณครับ

**ที่ประชุม รับทราบ**

**ระเบียบวาระที่ 2 เรื่อง รับรองรายงานการประชุมสภาเทศบาล สมัยวิสามัญ สมัยที่ 1 ประจำปี 2563 เมื่อวันที่ 17 มีนาคม 2563**

พันเอกอำนวย ต้องประสงค์ ประธานสภาเทศบาล รายงานการประชุมสภาเทศบาลตำบลป่าโมก สมัยวิสามัญ สมัยที่ 1 ประจำปี 2563 เมื่อวันที่ 17 มีนาคม 2563 เจ้าหน้าที่ได้จัดส่งรายงานการประชุมดังกล่าวให้กับสมาชิกทุกท่านล่วงหน้าแล้ว มีสมาชิกท่านใดจะขอแก้ไขเพิ่มเติมหรือไม่ ขอเชิญครับ

นายกล้าณรงค์ เชื้อบุญมี รองนายกเทศมนตรี กราบเรียนท่านประธานสภาที่เคารพ ท่านสมาชิกผู้ทรงเกียรติ ผมขออนุญาตแก้ไขหน้าที่ 6 บรรทัดที่ 3,4,7,8 และบรรทัดที่ 15

ในบรรทัดที่ 3 ข้อความเดิม “ปั๊มพร้อมทั้งเปลี่ยนท่อส่งน้ำประปาเป็นระบบสูบขึ้น ในครั้งนั้นความเสียหายของท่อจ่ายยังมีไม่มากนัก ใน” ขอแก้ไขเป็น “ปั๊มพร้อมทั้งเปลี่ยนท่อส่งน้ำประปาระบบสูบขึ้น” **ตัดคำว่า เป็น ออก**

บรรทัดที่ 4 ข้อความเดิมต่อเนื่องจากบรรทัดที่ 3 “ในส่วนของที่อยู่ภายใต้เป็นห้องติดตัวถังนั้นเราไม่เข้าไปดู ” **ขอแก้ไขเป็น** “ส่วนท่อจ่ายที่อยู่ในห้องใต้ถังนั้น เราไม่ได้เข้าไปดู”

บรรทัดที่ 7 .../6

6

บรรทัดที่ 7 ข้อความเดิม “ขอใช้เงินสะสมของกิจการประปา เนื่องจากงบประมาณที่มีไม่เพียงพอครับ โดยท่อที่ใช้เปลี่ยนเป็นท่อเหล็ก” ต่อเนื่องบรรทัดที่ 8 “เหลี่ยม” ขอแก้ไขจาก “ท่อเหล็กเหลี่ยม”เป็น “ท่อเหล็กเหนียว”

บรรทัดที่ 15 ต่อเนื่องจากบรรทัดที่ 14 ข้อความเดิม “เพราะเราเดินท่อเมนใหม่จากหอถังเมื่อประมาณปี 2543” ขอแก้ไขจาก 2543 เป็น “2547”

พันเอกอำนวย ต้องประสงค์ ประธานสภาเทศบาล มีสมาชิกท่านใดจะขอแก้ไขอีกไหมครับ (ไม่มี)

ถ้าไม่มีผู้ขอแก้ไข ผมจะขอให้สมาชิกรับรองด้วยครับ

สมาชิกท่านใดรับรองรายงานการประชุมสภาเทศบาลตำบลป่าโมก สมัยวิสามัญ สมัยที่ 1 ประจำปี

2563 เมื่อวันที่ 17 มีนาคม 2563 ขอความกรุณายกมือครับ สมาชิกรับรอง 11 ท่าน

สมาชิกไม่รับรอง ไม่มีนะครับ

**ที่ประชุม มีมติรับรองรายงานการประชุมสภาเทศบาลตำบลป่าโมก สมัยวิสามัญ สมัยที่ 1 ประจำปี 2563 เมื่อวันที่ 17 มีนาคม 2563**

**ระเบียบวาระที่ 3 ญัตติ**

**3.1 เรื่อง ขออนุมัติโอนเงินงบประมาณรายจ่ายประจำปีงบประมาณ พ.ศ. 2563**

**(กองสาธารณสุขและสิ่งแวดล้อม)**

พันเอกอำนวย ต้องประสงค์ ประธานสภาเทศบาล ขอเชิญคณะผู้บริหารเสนอครับ

นายสมศักดิ์ ชื่นนิยม นายกเทศมนตรี กราบเรียนท่านประธานสภาที่เคารพและสมาชิกผู้ทรงเกียรติ ผมขออนุญาตมอบให้ นายกล้าณรงค์ เชื้อบุญมี รองนายกเทศมนตรี เป็นผู้แถลงญัตติครับ

พันเอกอำนวย ต้องประสงค์ ประธานสภาเทศบาล อนุญาต เชิญครับ

นายกล้าณรงค์ เชื้อบุญมี รองนายกเทศมนตรี กราบเรียนท่านประธานที่เคารพและท่านสมาชิก

ผู้ทรงเกียรติ กระผมขอแถลงญัตติ เรื่อง ขออนุมัติโอนเงินงบประมาณรายจ่ายประจำปีงบประมาณ พ.ศ.2563

ตามที่เทศบาลตำบลป่าโมก ได้จัดทำงบประมาณรายจ่ายประจำปีงบประมาณ พ.ศ.2563 แผนงานสาธารณสุข งานกำจัดขยะมูลฝอยและสิ่งปฏิกูล งบลงทุน ค่าครุภัณฑ์ ประเภทค่าบำรุงรักษาและปรับปรุงครุภัณฑ์ งบประมาณตั้งไว้ 350,000 บาท

ทั้งนี้ งบประมาณที่ตั้งไว้ไม่เพียงพอต่อการใช้จ่าย จึงขอเสนอญัตติขออนุมัติโอนเงินงบประมาณรายจ่าย ประจำปีงบประมาณ พ.ศ.2563 เพื่อเป็นค่าบำรุงรักษาและปรับปรุงครุภัณฑ์ รถยนต์บรรทุกขยะแบบอัดท้าย หมายเลขทะเบียน 80-7452 และใช้จ่ายในการซ่อมเครื่องยนต์ของรถยนต์บรรทุกขยะอื่น ๆ ของกองสาธารณสุขและสิ่งแวดล้อม รายละเอียด ดังนี้

**โอนลด** (จ่ายจากเงินอุดหนุนทั่วไป)

**กองสาธารณสุขและสิ่งแวดล้อม**

**แผนงานสาธารณสุข**

**งานกำจัดขยะมูลฝอยและสิ่งปฏิกูล**

**หมวดค่าครุภัณฑ์**

ประเภทครุภัณฑ์ยานพาหนะและขนส่ง

- จัดซื้อรถยนต์บรรทุกขยะแบบอัดท้าย ชนิด 6 ล้อ งบประมาณตั้งไว้ 2,200,000 บาท โอนลด 643,000.- บาท คงเหลือ 1,557,000.- บาท

**รวมโอนลด 643,000.- บาท (หกแสนสี่หมื่นสามพันบาทถ้วน)**

โอนเพิ่ม (จ่ายจาก.../๗

7

**โอนเพิ่ม** (จ่ายจากเงินรายได้)

**กองสาธารณสุขและสิ่งแวดล้อม**

**แผนงานสาธารณสุข**

**งานกำจัดขยะมูลฝอยและสิ่งปฏิกูล**

**หมวดค่าครุภัณฑ์**

ประเภทค่าบำรุงรักษาและปรับปรุงครุภัณฑ์

- เพื่อเป็นค่ารักษาและปรับปรุงครุภัณฑ์ งบประมาณตั้งไว้ 350,000 บาท ขณะนี้ไม่มีเงินคงเหลือ โอนเพิ่ม 643,000.- บาท รายละเอียดปรากฏตามเอกสารแนบ

**รวมโอนเพิ่ม 643,000.- บาท (หกแสนสี่หมื่นสามพันบาทถ้วน)**

ฉะนั้น เพื่อให้เป็นไปตามระเบียบกระทรวงมหาดไทยว่าด้วยวิธีการงบประมาณขององค์กรปกครองส่วนท้องถิ่น พ.ศ.2541 หมวด 4 ข้อ 27 การโอนเงินงบประมาณรายจ่ายในหมวดค่าครุภัณฑ์ ที่ดินและสิ่งก่อสร้าง ที่ทำให้ลักษณะ ปริมาณ คุณภาพเปลี่ยนหรือโอนไปตั้งจ่ายเป็นรายการใหม่ ให้เป็นอำนาจอนุมัติของสภาท้องถิ่น

จึงเรียนมาเพื่อโปรดพิจารณาอนุมัติต่อไป

ขอแสดงความนับถือ

สมศักดิ์ ชื่นนิยม

(นายสมศักดิ์ ชื่นนิยม)

นายกเทศมนตรีตำบลป่าโมก

พันเอกอำนวย ต้องประสงค์ ประธานสภาเทศบาล ตามที่คณะผู้บริหารเสนอมานี้ มีสมาชิกท่านใดจะอภิปรายหรือไม่ครับ เชิญครับ

นายเอนก เล็กนิคม สมาชิกสภาเทศบาล เรียนท่านประธานที่เคารพผมนายเอนก เล็กนิคม

สมาชิกสภาเทศบาล เขต 1 ญัตตินี้ผมเห็นด้วยที่จะซ่อมแซมรถยนต์บรรทุกขยะแบบอัดท้ายเพื่อให้ใช้การได้ดี เพราะขณะนี้ปริมาณขยะมีเพิ่มขึ้นเรื่อยๆ ถ้าไม่ได้เก็บสองสามวันขยะก็จะล้นถัง เพราะฉะนั้นเราจึงมีความจำเป็นต้องมีรถขยะให้เพียงพอกับจำนวนขยะที่เพิ่มขึ้น แต่ผมไม่เห็นด้วยที่จะโอนเงินที่จะจัดซื้อรถเก็บขยะคันใหม่ไปซ่อมรถเก็บขยะคันเก่า ทำไมไม่นำเงินสะสมของเทศบาลมาเป็นค่าซ่อมแซมรถเก็บขยะคันเก่า เราก็จะมีรถเก็บขยะเพิ่มขึ้นอีก เพื่อเอาไว้สับเปลี่ยนหมุนเวียนกัน เพราะขยะต้องจัดเก็บทุกวันรอไม่ได้ เราจึงมีความจำเป็นต้องเตรียมรถเก็บขยะให้พร้อมอยู่เสมอ ขอบคุณครับ

พันเอกอำนวย ต้องประสงค์ ประธานสภาเทศบาล ตามที่ท่านเอนก เล็กนิคม ได้อภิปรายมานี้ ฝ่ายบริหารจะชี้แจง เชิญครับ

นายกล้าณรงค์ เชื้อบุญมี รองนายกเทศมนตรี กราบเรียนท่านประธานสภาที่เคารพ ท่านสมาชิกผู้ทรงเกียรติ สืบเนื่องมาจากที่เราได้ตั้งงบประมาณไว้เพื่อจัดซื้อรถบรรทุกขยะแบบอัดท้าย จำนวนเงิน ๒,๒๐๐,๐๐๐ บาท เมื่อเร็ว ๆ นี้เราได้ซ่อมรถขยะคันเล็กแบบอัดท้าย เดิมคิดว่าคงใช้ไม่ได้แล้ว ปรากฏว่า เมื่อซ่อมแล้วได้ผลดี รถขยะแบบอัดท้ายคันเล็กสามารถเข้าตามซอยเล็ก ๆ ได้ เรามีรถขยะคันใหญ่แบบอัดท้ายอยู่แล้ว เราเพิ่งซื้อมาเมื่อเร็ว ๆ นี้ ๑ คัน เราเห็นว่าในปีงบประมาณนี้เราจะยังไม่ซื้อรถขยะคันใหญ่ และนำเงินที่ซื้อรถขยะคันใหญ่นั้นโอนมาเพื่อซ่อมรถขยะคันเก่า เมื่อเราซ่อมคันนี้เราใช้ประโยชน์ได้แล้วเราก็คงจะมีรถที่ใช้เพียงพอ เรามีรถคันใหญ่ ๒ คัน คันเล็ก ๑ คัน และมีรถปิคอัพขนาดเล็กซึ่งเก็บตามซอยเล็ก ๆ รวมเป็น ๔ คัน จึงมีความจำเป็นที่ต้องประหยัดเงินก้อนนั้นเอาไว้ และอาจจะไปตั้งงบประมาณในปีถัด ๆ ไป

พันเอกอำนวย .../8

8

พันเอกอำนวย ต้องประสงค์ ประธานสภาเทศบาล ตามที่ท่านรองฯ กล้าณรงค์ ชี้แจงมานี้มีสมาชิกท่านใดจะอภิปรายหรือซักถามอีกหรือไม่ เชิญครับ

นายมนู สังข์ศิริ รองประธานสภาเทศบาล เรียนท่านประธานสภาที่เคารพผมนายมนู สังข์ศิริ รองประธานสภาเทศบาล ผมขอถามฝ่ายบริหารว่า รถขยะที่เรานำไปซ่อมสภาพในการใช้งานมีประมาณกี่เปอร์เซ็นต์ เมื่อเทียบกับที่เราจะซื้อรถขยะคันใหม่มันจะใกล้เคียงกันไหมครับ ถ้าประมาณ ๖๐-๗๐% เพื่อประหยัดงบประมาณเราแก้ไขได้ สมมุติถ้ามีสัก ๓๐-๔๐% ผมว่าไม่สมควรที่จะนำมาซ่อม เพราะเราใช้งานทุกวัน เก็บขยะทุกวัน ก็ขอฝากไว้ด้วยครับ

พันเอกอำนวย ต้องประสงค์ ประธานสภาเทศบาล ขอบคุณครับ เชิญท่านรองฯ กล้าณรงค์ครับ

นายกล้าณรงค์ เชื้อบุญมี รองนายกเทศมนตรี กราบเรียนท่านประธานสภาที่เคารพ ท่านสมาชิกผู้ทรงเกียรติ รถขยะคันที่จะซ่อมใหม่นี้สภาพเครื่องยนต์ดี ตัวถังดี คัสซียังดีอยู่ เป็นแต่เพียงระบบที่เก็บขยะอัดท้ายที่เกิดเป็นสนิมของตัวถังที่เก็บขยะที่เปรอะเปื้อนสาร ความเค็มต่าง ๆ ตัวถังที่เก็บขยะและระบบอัดนั้นชำรุดเป็นอย่างมาก ถ้าเปลี่ยนตรงส่วนนี้ได้ เราสามารถใช้รถขยะคันนี้ได้อีกซึ่งจะทำให้ประหยัดเงินตรงนี้ไปได้หลายเปอร์เซ็นต์ รถขยะแบบอัดท้ายมีกลไกข้างในที่ซับซ้อนซึ่งต้องอาศัยผู้เชี่ยวชาญชำนาญงานที่รู้เกี่ยวกับเรื่องระบบนี้ซ่อมเท่านั้น ซึ่งท่านปลัดเทศบาลได้ประสานงานหาผู้ซ่อมที่เคยซ่อมมาแล้วและได้ผลดี คิดว่าถ้าเราได้ซ่อมเราสามารถที่จะใช้งานโดยที่เป็นการประหยัดงบประมาณได้อีกครับ

พันเอกอำนวย ต้องประสงค์ ประธานสภาเทศบาล ท่านสมาชิกครับตามที่ท่านสมาชิกมีข้อโต้แย้ง

และท่านรองฯ กล้าณรงค์ก็ได้ชี้แจงแล้ว มีท่านใดซักถามอีกหรือไม่

นายบำรุง แย้มนิยม สมาชิกสภาเทศบาล โครงการที่เราจะจัดซื้อรถขยะคันใหม่เราจะซื้อใหม่ก็ได้ และหากจะซ่อมเราก็มีเงินสะสมที่สามารถนำมาใช้ได้ ประเด็นที่ท่านเอนกไม่เห็นด้วย เพราะเมื่อได้ตั้งงบประมาณไว้แล้วทำไมไม่ซื้อ ทำไมมาโอนเป็นค่าซ่อม ผมก็อยากจะให้ซื้อตามงบประมาณ และถ้าจะซ่อมผมเห็นด้วยโดยนำเงินสะสมที่เรามีอยู่นำมาซ่อมครับ มันมีแค่ ๒ ประเด็นเท่านั้นครับ

นายสุพล เรืองฤทธิ์ ปลัดเทศบาล/เลขานุการสภาเทศบาล ผมขออนุญาตชี้แจงเพิ่มเติม งบประมาณ ๒,๒๐๐,๐๐๐ บาท ถ้าไม่อนุมัติ ญัตติต่อไปก็ตกไปเพราะเงินอีกล้านห้าที่จะซื้อรถขยะเราเอามาปรับปรุงถนนหน้าโรงพยาบาลป่าโมก ซึ่งใช้งบประมาณสองล้านห้ากว่า ๆ ก็ต้องให้ท่านสมาชิกได้ช่วยกันพิจารณา ถ้าซ่อมตามที่ท่านรองได้บอกไว้ เราประหยัดงบประมาณและถ้าจะซื้อเราก็สามารถที่จะตั้งงบประมาณปีหน้าได้ เนื่องจากรถขยะคันใหม่ที่เราซื้อมาเมื่อปีที่แล้ว ผมในฐานะเลขาสภาเทศบาลก็ต้องทำตามมติของสภา อันนี้ถ้าไม่โอนญัตติต่อไปก็ไม่ต้องพิจารณาเพราะใช้เงินจากก้อนเดียวกัน

พันเอกอำนวย ต้องประสงค์ ประธานสภาเทศบาล ตามที่ท่านเลขานุการสภาเทศบาลได้ชี้แจงมา ท่านสมาชิกมีความเห็นอย่างไร เชิญครับ

นายฉลวย กระจ่างจิตร์ สมาชิกสภาเทศบาล กราบเรียนท่านประธานสภาที่เคารพ ท่านสมาชิกผู้ทรงเกียรติ ผมนายฉลวย กระจ่างจิตร์ สมาชิกสภาเทศบาล เขต ๑ ขออนุญาตนำเสนอในการตั้งงบประมาณเอาไว้เป็นบทเรียน เมื่อคณะผู้บริหารได้ตั้งงบประมาณไว้แล้วก็ควรจะดำเนินการตามที่ตั้งงบประมาณไว้เพื่อความเจริญของเทศบาลเรา เมื่อตั้งแล้วไม่ได้ทำและโอนออกไปอีก อยากให้เทศบาลของเราเจริญก้าวหน้าไปเรื่อยๆ ไม่ใช่หยุดเพียงเท่านี้ ถ้าจะตั้งงบประมาณต่อไปก็ควรเล็งเห็นความสำคัญให้มากที่สุด ขอบคุณครับ

พันเอกอำนวย ต้องประสงค์ ประธานสภาเทศบาล ขอบคุณครับ เรื่องนี้ท่านสมาชิกได้อภิปรายแล้วไม่เห็นด้วยกับญัตติที่ทางฝ่ายบริหารเสนอ มีสมาชิกใดจะอภิปรายหรือซักถามอีกหรือไม่ครับ (ไม่มี) ถ้าไม่มีผมจะขอมติจากที่ประชุมนะครับ

สมาชิกท่านใด.../9

9

สมาชิกท่านใดอนุมัติให้โอนเงินงบประมาณรายจ่ายประจำปีงบประมาณ พ.ศ. 2563 ของกองสาธารณสุขและสิ่งแวดล้อม กรุณาออกเสียงยกมือ (อนุมัติ 4 เสียง)

สมาชิกท่านใดไม่อนุมัติ กรุณาออกเสียงยกมือครับ (ไม่อนุมัติ 7 เสียง)

**ที่ประชุม มีมติไม่อนุมัติให้โอนเงินงบประมาณรายจ่ายประจำปีงบประมาณ พ.ศ. 2563 ของกองสาธารณสุขและสิ่งแวดล้อม**

พันเอกอำนวย ต้องประสงค์ ประธานสภาเทศบาล ญัตติที่ ๓.๒ เรื่องขออนุมัติโอนเงินงบประมาณรายจ่ายประจำปี ๒๕๖๓ ที่เหลือจ่าย เพื่อไปตั้งจ่ายเป็นรายการใหม่ เพื่อจัดทำโครงการปรับปรุงถนนแอสฟัสท์คอนกรีตถนนหน้าโรงพยาบาลป่าโมก จากบริเวณมุมรั้วหน้าโรงพยาบาลป่าโมกบรรจบทางหลวงแผ่นดิน หมายเลข ๓๓ (ป่าโมก - สุพรรณบุรี) ต้องผ่านไปเนื่องจากที่ประชุมมีมติไม่อนุมัติให้โอนเงินงบประมาณรายจ่ายประจำปี พ.ศ.๒๕๖๓ ของกองสาธารณสุขและสิ่งแวดล้อมในญัตติที่ ๓.๑ ผมขอผ่านเข้าสู่ระเบียบวาระต่อไป

**ระเบียบวาระที่ 4 เรื่อง อื่น ๆ**

**4.1 เรื่อง ตอบข้อซักถามของสมาชิกในการประชุมครั้งที่แล้ว**

พันเอกอำนวย ต้องประสงค์ ประธานสภาเทศบาล ในการประชุมสภาเทศบาล สมัยวิสามัญ สมัยที่ ๑ ประจำปี ๒๕๖๓ เมื่อวันที่ ๑๗ มีนาคม ๒๕๖๓ มีท่านฉลวย กระจ่างจิตร์ สมาชิกสภาเทศบาล เสนอแนะไว้ ดังนี้

เรื่องแรก การปรับปรุงทางเข้าวัดอัมพวัน ช่วงทางแยกเข้าซุ้มประตูกับช่วงทางเลี้ยวซ้าย เลี้ยวขวา ขอให้ราดยางทั้งทางซ้ายและทางขวา

เรื่องที่สอง ทางเข้าคลองข่อยไปวัดโบสถ์-วัดเกตุ ได้ทำการถมดินแล้ว ขอให้ถมลูกรังบดอัดด้วย

ส่วนตอนท้ายที่ท่าน สุพล เรืองฤทธิ์ ปลัดเทศบาล ชี้แจงเกี่ยวกับเรื่องการแข่งขันกีฬาของสันนิบาตเทศบาลจังหวัดอ่างทองที่เทศบาลของเราเป็นเจ้าภาพ กับเรื่องที่เกี่ยวกับโรค Covid-๑๙ เป็นเพียงชี้แจงเพื่อที่ประชุมรับทราบครับ

**ที่ประชุม รับทราบ**

**4.2** **เรื่อง ข้อเสนอแนะของสมาชิกสภาเทศบาล**

พันเอกอำนวย ต้องประสงค์ ประธานสภาเทศบาล สมาชิกท่านใดมีข้อเสนอแนะฝ่ายบริหาร ขอเชิญครับ

นายมนู สังข์ศิริ รองประธานสภาเทศบาล เรียนท่านประธานสภาที่เคารพ ผมนายมนู สังข์ศิริ รองประธานสภาเทศบาล ผมมีข้อเสนอแนะทางฝ่ายบริหาร ในช่วงการเกิดโรคระบาด Covid-19 ซึ่งยังไม่

ผ่านพ้นวิกฤต ผมต้องการให้ทางฝ่ายบริหารสำรวจพื้นที่ว่างเปล่าของเทศบาล และตั้งโครงการหรืองบประมาณไว้เพื่อรองรับประชาชนที่จะทำการเกษตร เช่น ปลูกผัก ปลูกข้าวโพดในพื้นที่สาธารณะของเทศบาลด้านริมแม่น้ำก็ดี พื้นที่ใกล้โรงขยะเดิม พร้อมประชาสัมพันธ์ให้ประชาชนทราบว่า ท่านใดที่ต้องการจะปลูกผัก โดยเทศบาลมีโครงการสนับสนุน เพื่อเป็นการเยียวยาช่วยเหลือประชาชน ผมขอฝากไว้ด้วยครับ

พันเอกอำนวย ต้องประสงค์ ประธานสภาเทศบาล เชิญท่านฉลวย ครับ

นายฉลวย กระจ่างจิตร์ สมาชิกสภาเทศบาล กราบเรียนท่านประธานสภาเทศบาลที่เคารพ และท่านสมาชิกผู้ทรงเกียรติ ผมฉลวย กระจ่างจิตร์ สมาชิกสภาเทศบาล เขต ๑ ขออนุญาตนำข้อเสนอแนะผ่านสภาอันทรงเกียรติ ดังนี้

ปัจจุบันปัญหา.../10

10

ปัจจุบันปัญหาโรคไวรัสโควิด ๑๙ และรัฐบาลก็ได้ประกาศ พ.ร.ก.ฉุกเฉินเพื่อการป้องกันแพร่ระบาด ของโรคโควิด ๑๙ ทำให้ประชาชนเดือดร้อน ทั้งปัญหาการประกอบอาชีพตามปกติ และปัญหาปากท้อง ซึ่งปัญหาต่าง ๆ เหล่านี้ในส่วนขององค์กรปกครองส่วนท้องถิ่นเพื่อนบ้านรอบ ๆ เทศบาลตำบลป่าโมกของเราและในละแวกย่านใกล้เคียงเขาได้มีการดูแลประชาชนของเขาในหลายรูปแบบของการช่วยเหลือ เริ่มตั้งแต่แจกหน้ากากอนามัย แอลกอฮอล์ ถุงยังชีพ อาหารสำเร็จรูปพร้อมรับประทาน และอื่น ๆ อีกมากมายให้ประชาชนของเขา ข่าวความช่วยเหลือแพร่สะพัดมายังพี่น้องในเขตเทศบาลของเรา ทำให้มีคำถามตามมาถึงผมว่า ทำไมเทศบาลตำบลป่าโมกของเราไม่เห็นจะแจกอะไรเลย แจกเฉพาะแอลกอฮอล์กับหน้ากากอนามัย ส่วนถุงยังชีพก็แจกเฉพาะคนเปราะบาง เป็นคำถามที่ผมไม่สามารถตอบประชาชนได้ จึงขอนำเรื่องนี้ผ่านสภาอันทรงเกียรติไปยังผู้บริหาร หากความช่วยเหลือไม่ผิดกฎหมายอะไรก็ควรจะรีบดำเนินการช่วยเหลือ เพราะเป็นช่วงแห่งความเดือดร้อนของประชาชนทุกครัวเรือน

เรื่องที่ ๒ ปัญหาของระบบน้ำประปาวัดแจ้งของเทศบาล มีปัญหาน้ำมีตะกอนดำมากมากับน้ำ ประปา การแก้ไขให้มีน้อยลงผมคิดว่า น่าจะมีการล้างท่อระบบการส่งน้ำอย่างน้อยเดือนละครั้งก็ยังดี ก็ขอฝากปัญหาต่าง ๆ ผ่านสภาอันทรงเกียรติ เพื่อการพิจารณาแก้ไขต่อไปครับ

พันเอกอำนวย ต้องประสงค์ ประธานสภาเทศบาล มีสมาชิกท่านอื่นจะเสนออีกไหม เชิญครับ

นายสุพล เรืองฤทธิ์ ปลัดเทศบาล/เลขานุการสภาเทศบาล ผมขออนุญาตชี้แจงว่า ในเรื่องการช่วยเหลือประชาชนนั้นต้องมีระเบียบกฎหมายมารองรับ หลาย ๆ ที่ที่เขาทำ เขาโดนเรียกเงินคืนมาก็หลายที่แล้ว เวลาคืนใครจะคืน อย่างกลุ่มเปราะบางได้เขาจะมีส่วนหนึ่งที่เข้าไปช่วยเหลือ ถ้าจะเอาเงินไปช่วยเหลือ ประชาชนทั้งหมดโดยการซื้อของไปแจกระเบียบทำไม่ได้ ท่านก็เคยได้ยินข่าวหลายๆ ที่ เช่น ลำพูน สระบุรี ปทุมธานี เราไม่อยากดำเนินการ ตอนนี้ทั้ง ปปช.และ สตง.ให้คืนเงิน แล้วเงินไม่ใช่น้อย ๆ ๓๐-๔๐ ล้าน ท่านสามารถตอบประชาชนได้ พื้นที่ใกล้เคียงอาจจะใช้เงินส่วนตัวก็ได้ ผมมีบางที่ที่จะเล่าให้ฟัง คือแถวสระบุรีก็มีเทศบาลหนึ่ง เขามีเงินที่จะดูแลชาวบ้านได้ เขาขอองค์กรเอกชน ส่วนหนึ่งเอาเงินนายกฯ ส่วนหนึ่งเงินของ สท. อย่างนี้ทำได้คุณจะแจกคุณก็ทำไป เราก็พิจารณากันอยู่หลาย ๆ ฝ่ายอยากจะช่วยเหลือ นำระเบียบมาเปิดดูกัน แต่ไม่สามารถทำได้ ตอนนี้มีหนังสือให้เทศบาลรายงานผลการจัดซื้อจัดจ้างเกี่ยวกับเรื่องโควิด ๑๙ ด้วย ตอนนี้เกิดโครงการปันสุข มีตู้ปันสุขให้ทุกคนมาช่วยบริจาค และตลาด ๒-๓ เดือนแล้วทำไมไม่เปิด ทำไมเอกชนทำได้ พ่อค้าแม่ค้าหากินแบบสุจริตทำไมทำไม่ได้ ผมโดนด่าเกือบทุกวันนะ ทำไมเปลี่ยนไปเปลี่ยนมา ผมบอกไม่รู้อำเภอมีหนังสือมาให้ผมกำชับ ผมก็ต้องทำไปตามอำเภอ ท่านมาด่าผมไม่เป็นไรผมจะได้รับรู้ว่าท่านมีความทุกข์ไม่สามารถที่จะประกอบอาชีพได้

นายฉลวย กระจ่างจิตร์ สมาชิกสภาเทศบาล กราบเรียนท่านประธานสภาเทศบาลที่เคารพ และท่านสมาชิกผู้ทรงเกียรติ ผมนายฉลวย กระจ่างจิตร์ สมาชิกสภาเทศบาล เขต ๑ ในส่วนนี้ผมมีความคิดส่วนตัว ตั้งแต่เป็นสมาชิกและประธานชุมชนมา ก็ช่วยกาชาดมาปีหนึ่งหลายฉบับ เราจะขอกาชาดมาช่วยได้หรือไม่ ฝากท่านปลัดอำเภอด้วยครับ ผมเป็นประธานชุมชนมา ๗ ปีผมไม่มีเงินเดือน มีแต่จิตอาสา กาชาดไม่มีส่วนปันผลที่จะมาช่วยเหลือพี่น้องเขตเทศบาลเลยเหรอครับ ฝากท่านปลัดอำเภอนำเรียนท่านนายอำเภอ ด้วยครับ

นางสาวชนากานต์ แป้งนวล สมาชิกสภาเทศบาล กราบเรียนท่านประธานสภาที่เคารพ ดิฉันเป็นที่ปรึกษาคณะกรรมการกาชาด จากการที่ดิฉันเคยเป็นกาชาดมา ด้านนโยบายของกาชาดจะช่วยเหลือผู้ด้อย โอกาส ที่ยากไร้จริง ๆ เช่น กรณีการซ่อมแซมบ้าน สำหรับคนที่ไม่มีที่อยู่อาศัย กาชาดจะช่วยเหลือลักษณะนี้ ส่วนเรื่องโควิด ๑๙ ทางรัฐบาลมีการเยียวยา ๕ พันบาททั้งที่ได้บ้างไม่ได้บ้าง และที่ได้ลงพื้นที่ไปกับคณะ

ผู้บริหาร ซึ่งเรา.../11

11

ผู้บริหาร ซึ่งเราได้ของมาจากอำเภอจำนวนไม่มาก ก็ได้สำรวจร่วมกับงานพัฒนาชุมชนของเทศบาลให้เฉพาะผู้ป่วยติดเตียง คนพิการ ลงพื้นที่ทั้ง ๑๐ ชุมชน ประชาชนก็เข้ามาต่อว่า บ้านฉันก็เดือดร้อน เราก็ต้องแก้ปัญหาตรงนั้นว่า ครั้งนี้เขามีรายชื่อมาให้เฉพาะบุคคลที่เป็นผู้พิการและผู้ป่วยติดเตียง แต่เราก็ตอบกับพี่น้องประชาชนทั้ง ๑๐ ชุมชนไปว่าถ้ามีของมาอีกจะรับเขาไว้พิจารณา กาชาดเขาก็มีขอบเขตในการช่วยเหลือ ของเขา ส่วนเรื่องตู้ปันสุขของเทศบาลเราก็มีตั้งไว้ ส่วนฝั่งบางปลากดก็มีที่อำเภอ ฝั่งเทศบาลจะมีคนในตลาดนำของมาบริจาคใส่ตู้ ใส่เท่าไหร่ก็หมดทุกครั้ง เราก็ต้องช่วย ๆ กัน ขอบคุณค่ะ

พันเอกอำนวย ต้องประสงค์ ประธานสภาเทศบาล เชิญคุณมนูครับ

นายมนู สังข์ศิริ รองประธานสภาเทศบาล เรียนท่านประธานสภาที่เคารพ ผมขอฝากฝ่ายบริหารว่า เกิดเหตุเมื่อประมาณ ๒ วันที่ผ่านมา เกี่ยวกับเรื่องการช่วยเหลือเกษตรกรเยียวยาเงิน ๕ พันบาท ก็มีการวิพากษ์วิจารณ์กันว่า ผู้ที่มีเงินเดือนแต่ทำเกษตรกรรมจะไม่ได้รับการช่วยเหลือ ตำแหน่งประธานชุมชนไม่ได้รับเงินช่วยเหลือเกษตรกร ผมบอกเราไม่มีค่าตอบแทน ในเขตเทศบาลตำแหน่งประธานชุมชนไม่มีเงินเดือน ทางรัฐบาลเขาไม่รู้ว่ามีเงินเดือนหรือไม่มี เพราะตำแหน่งเท่ากับผู้ใหญ่บ้าน ทำงานเท่ากับผู้ใหญ่บ้าน หากมีหนทางใดที่จะสามารถช่วยเหลือได้ไม่ว่าจะเป็นสันนิบาตเทศบาลก็ดี ผมเคยพูดเรื่องนี้ครั้งหนึ่งแล้วเมื่อไปประชุมที่จังหวัดกาญจนบุรี แต่เรื่องนี้ก็เงียบหายไปครับ ผมขอฝากเรื่องนี้ไว้ด้วยครับ

นายสุพล เรืองฤทธิ์ ปลัดเทศบาล/เลขานุการสภาเทศบาล ขออนุญาตชี้แจงให้ท่านสมาชิกทราบเกี่ยวกับค่าตอบแทนคณะกรรมการชุมชน ตอนนี้ยังไม่สมารถจ่ายได้เนื่องจากไม่มีระเบียบกระทรวงมหาดไทย มารองรับ กำนันผู้ใหญ่บ้านเขามีระเบียบกระทรวงมหาดไทยรองรับ เรากำลังต่อสู้ในนามของสันนิบาต สู้กันมานานแล้ว นายกสันนิบาตเปลี่ยนมาหลายคนแล้ว ทางกระทรวงมหาดไทยยังไม่แก้ระเบียบ แต่งานมอบให้กรรมการชุมชนทำจำนวนมาก ส่วน อสม.เขามีระเบียบกระทรวงสาธารณสุขมารองรับเป็นค่าตอบแทน โดยไปรับกันที่ อบจ. ซึ่งตั้งงบประมาณแฝงไว้ที่ อบจ. เหมือนกับผู้สูงอายุเงินเราไม่ได้จ่ายเอง กระทรวงเขาจ่ายตรง แต่เงินมาแฝงอยู่ที่เรา มาอยู่ที่เราเพื่อให้ท้องถิ่นหายใจออก หากเทศบาลไม่รวมเงินตัวนี้บอกได้เลย ข้าราชการมีแค่ ๒-๓ คน ซึ่งเกิน ๔๐% ถ้าไม่เอาเงินผู้สูงอายุ คนพิการ และผู้ป่วยเอดส์มาอยู่ในงบประมาณ ของเราจะอยู่ที่ ๘๐% ของรายจ่ายประจำ งบลงทุนเราก็จะเหลือน้อย ตอนนี้งบลงทุนอยู่ไม่ถึง ๑๐% ระเบียบบอกว่าอย่างน้อย ๒๐% เนื่องจากเราต้องนำเงินไปใช้จ่ายในส่วนอื่น ๆ งานสาธารณสุข งานการศึกษา ทุกอย่างที่มาใช้ในรายจ่ายประจำ รัฐบาลก็จะนำเงินมาแฝงไว้ เพื่อที่จะได้จ้างคนงานมาทำงานได้ไม่ให้เกิน ๔๐% แต่ถ้าตัดงบผู้สูงอายุเมื่อไหร่เราคงต้องเอาพนักงานออกกันอีกหลายคน ก็นำเรียนว่ากระทรวงมหาดไทยกำลังพิจารณาอยู่ ถ้ามีระเบียบให้สามารถจ่ายค่าตอบแทนได้โดยไม่มารวม ๔๐% ของรายจ่ายเทศบาลมันก็ดีเราก็พร้อมที่จะตั้งงบประมาณไว้ให้ครับ

นายบำรุง แย้มนิยม สมาชิกสภาเทศบาล ผมขอเสนออีกเรื่องหนึ่งเกี่ยวกับการสัญจรในตลาดเทศบาลของเรา ผมเห็นดีด้วยกับการที่ร้านค้าที่ท่ารถ บขส.ไม่ให้ตั้งแล้ว เมื่อก่อนมีร้านผลไม้ตั้งขายมันเปลืองพื้นที่จอดรถพอสมควร ผมขอเสนอแนะว่า เรามีรถตรวจการณ์ผมต้องการให้เจ้าหน้าที่ได้อบรมเกี่ยวกับการจราจรสัก ๒-๓ คน และให้มีการประชาสัมพันธ์เป็นช่วงเวลาที่มาจอดมาใช้ เราต้องการพัฒนาคนให้เข้าใจการจราจรและมาวิ่งประชาสัมพันธ์ มาตรวจการณ์ตลาดของเรา ผมว่าภาพออกมาน่าจะดีครับ

นายสุพล เรืองฤทธิ์ ปลัดเทศบาล/เลขานุการสภาเทศบาล ท่านเสนอมาดีครับ แต่มันทำไม่ได้ ขนาดตำรวจมาไล่ยังไม่ได้เลย ผมคิดกลับอีกด้านครับ ถ้าไม่ให้เขามาวิ่งตลาดเราเจ๊ง ขายไม่ได้ เขาก็วิ่งเลยไปที่อื่นหมดเพราะเขาไม่สามารถนำรถมาวิ่งได้ เราต้องคิด ๒ อย่าง ตอนนี้ปลัดกับนายก ฯ โดนฟ้องแล้ว อนุญาต

ให้ร้านค้า.../12

12

ให้ร้านค้าตรงบิ๊กซีเก่าให้เขาตั้งได้อย่างไร ทนายฟ้องแล้ว ตอนนี้ทางกองสาธารณสุขไปจัดระเบียบกันอยู่ อีกหน่อยตลาดคงถูกยกเลิก คนนี้ฟ้องได้เจ้าต่อไปก็ฟ้องได้เหมือนกัน ก็จะหนักใจทางตำรวจเพราะเขาใช้พื้นที่การจราจร แต่เราประกาศเป็นเขตผ่อนผันแล้วแต่ไปตั้งขวางหน้าร้านเขา คุยกับแม่ค้ามันยากครับ

นางสาวชนากานต์ แป้งนวล สมาชิกสภาเทศบาล เกี่ยวกับเรื่องตลาด เทศบาลของเรามีพื้นที่ว่างเยอะ ขอเสนอพื้นที่ด้านหลังเทศบาลที่ถมใหม่เป็นตลาด และบริเวณรอบ ๆ เป็นที่จอดรถค่ะ

**ที่ประชุม ฝ่ายบริหารรับไปพิจารณา**

พันเอกอำนวย ต้องประสงค์ ประธานสภาเทศบาล มีท่านใดจะเสนอเรื่องอื่นอีกหรือไม่ครับ ขอเชิญ ครับ (ไม่มี) นะครับ เมื่อไม่มีเรื่องอื่น ๆ แล้ว การประชุมสภาเทศบาลได้ดำเนินการมาครบตามระเบียบวาระการประชุมแล้ว ผมขอขอบคุณสมาชิกสภาเทศบาล ฝ่ายบริหารและผู้เข้าร่วมประชุมทุกท่าน และขอปิดการประชุม สมัยสามัญ สมัยที่ 2 ประจำปี 2563 แต่เพียงเท่านี้ ขอบคุณครับ

เลิกประชุมเวลา ๑2.๔0 น.

(ลงชื่อ) ผู้จดรายงานการประชุม

(นางจิรฐา โชติธนะภัทร)

เจ้าพนักงานธุรการชำนาญงาน

(ลงชื่อ) ผู้ตรวจรายงานการประชุม

(นายธานินทร์ สินธุประสิทธิ์)

หัวหน้าสำนักปลัดเทศบาล

### (ลงชื่อ) เลขานุการสภาเทศบาล

(นายสุพล เรืองฤทธิ์)

### รายงาน

**การประชุมสภาเทศบาลตำบลป่าโมก**

**สมัยสามัญ สมัยที่ 2**

**ประจำปี 2563**

**วันพฤหัสบดีที่ 28 พฤษภาคม ๒๕๖3**

**ณ ห้องประชุมสภาเทศบาลตำบลป่าโมก**